แบงก์สอบผ่านภาวะวิกฤตฉลุย
ธปท.เผยผลทดสอบแบงก์ในภาวะวิกฤตการเงินครั้งล่าสุด ภาพรวมอยู่ในเกณฑ์น่าพอใจจ่ายปันผลเฉลี่ย30%
2 ส.ค. 2553

ธปท.เผยผลทดสอบแบงก์ในภาวะวิกฤตการเงินครั้งล่าสุด ภาพรวมอยู่ในเกณฑ์น่าพอใจจ่ายปันผลเฉลี่ย30%
นางสาลินี วังตาล ผู้อำนวยการอาวุโสฝ่ายตรวจสอบ 1 ธนาคารแห่งประเทศไทย (ธปท.) กล่าวว่า ผลการทดสอบภาวะวิกฤตสถาบันการเงิน (Stress Test) ของ ธปท.ล่าสุดว่า ภาพรวมอยู่ในเกณฑ์ที่น่าพอใจ สถาบันการเงินมีการกันสำรองเงินทุนต่อสินทรัพย์เสี่ยงอยู่ที่ 16% สูงกว่าที่กฎหมายกำหนดไว้ 8.5% ส่วนหนี้ที่ไม่ก่อให้เกิดรายได้ (เอ็นพีแอล) ก็เริ่มลดลง จากภาวะเศรษฐกิจที่ฟื้นตัวได้ดีขึ้น แต่ก็ไม่ได้ชะล่าใจ พยายามให้สถาบันการเงินมีความระมัดระวังปล่อยสินเชื่อและดูแลลูกค้าอย่างใกล้ชิด นางสาลินีกล่าวว่า การทดสอบภาวะวิกฤตสถาบันการเงินต้องมีความเข้มงวดพอสมควร โดยเฉพาะการตั้งสมมติฐานต้องสมเหตุสมผล ต้องเชื่อมโยงให้ได้ว่าผลที่เกิดขึ้นกับพอร์ตสินเชื่อคืออะไร โดยการทดสอบของ ธปท.ค่อนข้างละเอียด เพราะสินเชื่อสถาบันการเงินมีหลายประเภท ผลที่จะกระทบต่อสินเชื่อแต่ละประเภทจะไม่เหมือนกัน แต่ Stress Test ของยุโรปที่ดำเนินการแล้วเสร็จไป มั่นใจว่า ธปท.มีการทดสอบที่เข้มงวดกว่ามาก
"ขณะนี้สถาบันการเงินไทยมีการกันสำรองเกิน 30% และมีบางแห่งที่มีการกันสำรองเกินเป็นเท่าตัว ไม่มีประเภทแบบปริ่มๆ จึงถือว่าความแข็งแกร่งของสถาบันการเงินไทยอยู่ในเกณฑ์ที่น่าพอใจ เพราะตั้งแต่ผ่านพ้นวิกฤตปี 2540 ธนาคารพาณิชย์ไทยก็มีกำไรสะสมเพิ่มมากขึ้น ปันผลเฉลี่ยอยู่ในอัตรา 30% ของกำไรสุทธิ ถือว่ามากพอสมควรแต่ก็คงไม่เลิก Stress Test เพราะทำมาแล้ว 6 ปีก็ต้องทำต่อเนื่อง"นางสาลินีกล่าว